הוועדה המשותפת לוועדת הכנסת ולוועדת החוקה, חוק ומשפט לדיון בהצעת חוק מימון מפלגות (תיקון - הגדרת גוף פעיל בבחירות), כנסת 20, פרוטוקול מספר 8, 2017-01-16 13:45

יואב קיש: שלום לכולם.

יואב קיש: אני פותח את ישיבת ועדת הכנסת.

יואב קיש: על סדר היום רביזיה על הצעת חוק מימון מפלגות (תיקון – הגדרת גוף פעיל בבחירות), התשע"ו-2016.

יואב קיש: הגיש את הרביזיה יואל חסון.

יואב קיש: בבקשה.

יואל חסון: אדוני היושב-ראש, אני ביקשתי את הרביזיה הזאת מכיוון שמתחת לרדאר של חברי הוועדה מעבירים כאן סעיף מושחת ביותר, סעיף 4, אפרופו מה שקורה עכשיו.

יואל חסון: סעיף 4 הולך למעשה להחריג את "ישראל היום" מהחוק הזה.

יואב קיש: את "ידיעות אחרונות", אתה מתכוון.

יואל חסון: את "ישראל היום".

יואל חסון: אל תפריע לי, אדוני, אתה יודע את האמת הזאת.

יואל חסון: אני מודיע לך שאנחנו לא הולכים לעבור על זה לסדר היום.

יואל חסון: אני כבר פניתי למבקר המדינה בכל סוגית "ישראל היום".

יואל חסון: יש היום אקדח מעשן על השולחן - -

יואב קיש: למה לא לבג"ץ?

יואל חסון: - - לכולם ברור שראש הממשלה נתניהו הוא המו"ל של "ישראל היום", הוא נושא באחריות ל"ישראל היום".

יואל חסון: הוא מקדם עבורו נושאים, הוא מעורב בו עד הסוף בתכנים שלו, הוא מנהל משא ומתן בשמו.

יואל חסון: כל ההצהרות שהיו בעבר כאילו אין קשר בין נתניהו לבין "ישראל היום" – לכולם ברור שזה שקר מוחלט, וששיקרו לא רק את מבקר המדינה, אלא גם את יושב-ראש ועדת הבחירות המרכזית.

יואל חסון: אבל יחד עם זאת דווקא בעת הזאת שכולם חשודים כמעט בכול, ככה להעביר סעיף כזה מושחת?

יואל חסון: אני אומר לך, אדוני היושב-ראש, אני מזהיר אותך ברמה האישית כי אני יודע שאתה אדם ישר והגון.

יואל חסון: אתה נותן פה יד.

יואל חסון: עכשיו תראה, אני אמרתי את זה , ואנחנו גם הולכים להציג הוכחות לקראת הקריאה השנייה והשלישית.

יואל חסון: כולנו יודעים את האמת שעורך דין דוד שמרון מעורב בחוק הזה.

יואל חסון: אנחנו יודעים שהוא ניסח אותו, אנחנו יודעים שהוא הגיע משם.

יואל חסון: כשהוא הגיע מעורך דין שמרון הוא הגיע מראש הממשלה.

יואל חסון: כשהוא הגיע מראש הממשלה הוא גם הגיע עם הסעיף שדואג שחלילה ההגדרה של "ישראל היום" לא תיכנס לתוך החוק הזה, והוא יהיה מוחרג ממנו.

יואל חסון: לכן אני מזהיר את חברי הכנסת, כולל מהקואליציה.

יואל חסון: יהיה יום אחרי נתניהו יום אחד.

יואל חסון: לא צריך ללכלך את הידיים בשבילו בכל מחיר.

יואל חסון: אני אומר לכם שיום אחד הסעיף הזה ייחקר, והסעיף הזה ייבדק.

יואל חסון: אני מזהיר את כולכם – תזכרו שאני אמרתי את זה, אתם חברים שלי.

יואל חסון: אני לא רוצה שתיפול בידיכם שגגה - -

רויטל סויד: גם אנחנו חברים שלך?

יואל חסון: גם אתם.

יואל חסון: אבל את מהמצביעים אתי אז הכול בסדר.

יואל חסון: אתם נותנים יד למעשה מושחת שהגיע דרך עורך-דין שמרון מראש הממשלה – עוד צעד שמוכיח את הקשר הישיר והחד-משמעי של נתניהו ל"ישראל היום" והאינטרסים האישיים שגלומים בסיפור הזה.

יואל חסון: לכן הגשתי את הרביזיה.

יואל חסון: לכן אני מתנגד לחוק הזה יחד עם דברים נוספים.

יואל חסון: אנחנו ניהלנו שבועות של שבועות על החוק הזה.

יואל חסון: החוק הזה עבר תיקונים, שינויים, המלצות.

יואל חסון: אתה ריככת אותו והחמרת אותו.

יואל חסון: בדבר אחד לא נגעת – בסעיף הזה.

יואל חסון: בסעיף הזה למרות שהזהרנו, אדוני, אתה לא נגעת, והצגנו לכם את זה פה בוועדה.

יואל חסון: העדויות נמצאות בידי.

יואל חסון: אלה עדויות שיביכו הרבה מאוד אנשים.

יואל חסון: אני בוחר לא להציג אותן כרגע.

יואל חסון: אבל כשאני אציג אותם - -

יואב קיש: תודה.

יואל חסון: - - כל מי שנתן יד להעברת הסעיף הזה, נתן יד למעשה מושחת, לא פחות.

יואב קיש: תודה.

יואב קיש: אני אתייחס בקצרה להערות שלך.

איילת נחמיאס ורבין: נתניהו מתוסכל מזה שהוא לא המוציא לאור גם של עיתון - - -

יואל חסון: מחפש להם משקיעים.

יואב קיש: יואל, אני עונה לבקשתך.

יואב קיש: ראשית שום דבר לא נעשה מתחת לרדאר.

יואב קיש: בדיונים בחוק הזה אנחנו בישיבות רבות ובשיחות רבות.

יואב קיש: לכן "מתחת לרדאר" זה ממש לא בלקסיקון.

איילת נחמיאס ורבין: אתה ממשיך להכחיש שזה לא ממשרדו של דוד שמרון.

יואב קיש: אני אתייחס גם לעניין הזה.

יואב קיש: אמרתי בפירוש שאני התייעצתי בעניין הזה עם עורך דין דוד שמרון כמי שהגיש את התביעה נגד V15וכמי שמנוסה מאוד בכל הנושא הזה של דיני מימון מפלגות.

יואל חסון: אתה רק התייעצת עם דוד שמרון?

יואב קיש: אני התייעצתי עם דוד שמרון.

יואל חסון: רק התייעצת.

יואב קיש: יואל, אני לא בחקירה.

יואב קיש: אני יודע שאתה רוצה לשים גם את ראש הממשלה בחקירה וגם אותי.

יואב קיש: אבל אני לא בחקירה.

איילת נחמיאס ורבין: אני מזכירה לך שוב ושוב – אף אחד מאתנו לא רוצה שראש הממשלה יהיה בחקירה.

איילת נחמיאס ורבין: הוא ראש הממשלה שלי גם.

יואל חסון: לא רוצה?

יואל חסון: הוא הביא את עצמו למצב הזה.

שולי מועלם-רפאלי: אדוני, עכשיו אנחנו פותחים דיון על חקירה של ראש הממשלה?

יואב קיש: אני רוצה להגיד עוד דבר – אני התייעצתי עם עוד משרדי עורכי דין בעניין.

יואב קיש: זה מהלך ראוי ומקצועי שמתייעצים עם מומחים בדברים, ואני לא רואה בזה שום פסול.

יואב קיש: לגבי מה שאמרת, לא נגעת – אני לא מבין את התלונות שלך.

יואב קיש: פעם אחת אתה מתלונן שלקחנו והפכנו את החוק ועשינו משהו אחר; אחרי זה אתה מתלונן שהייתי צריך להשאיר את החוק.

יואב קיש: בקיצור, הבנת.

יואב קיש: האופוזיציה, מה שלא נעשה זה לא בסדר.

יואב קיש: באנו לקראתכם - -

איילת נחמיאס ורבין: לא, יואב, מההתחלה אמרנו שיש בעיה בסעיף הזה.

יואב קיש: - - בנושא המאה אלף שקל.

יואב קיש: אני לא אלך עכשיו לפגוע בשוק התקשורת במדינת ישראל.

יואב קיש: אני לא אסגור לא את "ישראל היום" ולא את "ידיעות אחרונות" ולא את "הארץ".

יואב קיש: ראינו שלכל העיתונים יש אינטרסים.

יואב קיש: זה לא בא לערבב את התקשורת בסיפור הזה, וזה בא למנוע מכסף גדול של אנשים פרטיים להיכנס למימון בחירות.

יואב קיש: זה הכול.

יואב קיש: אתה מתנגד לזה?

יואב קיש: תצביע נגד.

איילת נחמיאס ורבין: יואב, דבר אחד אתה לא יכול להכחיש, שמתחילת הדרך דרך כל הוועדות טענו שאתם מחריגים את ישראל היום ביודעין בלי להתבלבל.

יואב קיש: את רוצה לדבר?

יואב קיש: שבי, ואני אתן לך לדבר.

איילת נחמיאס ורבין: אני מתנצלת, אני בעוד ועדה.

איילת נחמיאס ורבין: אבל גם מה שאני אומרת, ואני עומדת מאחורי זה – העמדה שלנו לא השתנתה בעניין הזה.

יואל חסון: מה, אנחנו נסבול עכשיו שאין לך רוב?

יואב קיש: א', יש לי רוב, כי אם אני עושה עכשיו הצבעה הרביזיה שלכם נופלת.

יואל חסון: אז תעשה וזהו.

יואב קיש: אבל אני רוצה לשמוע את חברי הכנסת.

יואל חסון: בדרך כלל ברביזיה רק המציע של הרביזיה מדבר.

איילת נחמיאס ורבין: נכון.

איילת נחמיאס ורבין: אבל הוא מנסה לנהוג - - -

יואל חסון: אתם עושים בתקנון מה שאתם רוצים.

איילת נחמיאס ורבין: לא משנה, אם צריך אני אבטל.

שולי מועלם-רפאלי: אז בואו נצביע, אדוני.

יואב קיש: אין לי בעיה, אבל אני נהגתי בנימוס, כי יושבת פה חברת הכנסת איילת ורבין שהייתה ברוב הישיבות, והתחילה להגיד את דעתה, והרגשתי צורך לתת לה לסיים לומר את דברה.

יואל חסון: נורא מרגש.

איילת נחמיאס ורבין: אני מעריכה את זה.

איילת נחמיאס ורבין: אנחנו היינו עקביים לאורך כל הדיונים בעניין הסעיף הזה – אתה לא יכול להגיד שלא – וטענו מההתחלה שאתם מחריגים את זה ביודעין בלי למצמץ ואולי גם בלי להתבלבל ואולי גם מתוך רצון.

איילת נחמיאס ורבין: זה כל מה שאמר חבר הכנסת חסון.

יואב קיש: תודה.

יואב קיש: אני מעלה להצבעה את הרביזיה.

יואב קיש: מי שמצביע בעד הוא בעד הרביזיה, ומי שמצביע נגד מתנגד לרביזיה.

יואב קיש: מי בעד הרביזיה?

יואב קיש: מי נגד?

יואב קיש: בעד הרביזיה – מיעוט

יואב קיש: נמנעים – אין

יואב קיש: בעד – 3; נגד – 4.

יואב קיש: הרביזיה נפלה.

יואב קיש: תודה.

יואב קיש: הישיבה נעולה.